kardosdrur/scandi-wiki huggingface dataset:
Godavari

Godavari er en stor flod i det centrale Indien. Floden er ca. 1.450 km lang og har sit udspring ved Trimbakeshwar, tæt på Nasik og Mumbai i Maharashtra ca. 380 km fra det Arabiske Hav. Den flyder mod sydøst gennem det centrale Indien gennem Andhra Pradesh og flyder ud i Den Bengalske Bugt. Ved Dowlaiswaram ca. 10 km nede ad strømmen fra Rajahmundry og ca. 80 km fra kysten deler floden sig i to arme kaldet Gautami og Vasista og danner derved et frugtbart floddelta.

Vandløb i Indien
Acetylen

Acetylen (systematisk navn ethyn) er en gas, som bl.a. bruges ved svejsning. Det er en organisk forbindelse, som har molekylformlen C2H2. De to kulstofatomer er forbundet med en tripelbinding, og acetylen er derfor en alkyn.

Opdagelse 
Acetylen blev opdaget i England af Edmund Davy 1836. Han identificerede det som en ny carbonforbindelse af hydrogen. Acetylen blev genopdaget i 1860 af den fransk kemiker Marcellin Berthelot som opfandt navnet "acétylène". Berthelot dannede gassen ved at lade gasdampe af organiske forbindelser (methanol, ethanol, osv) løbe gennem et rødglødende rør og opsamlede derefter gassen.

Sikkerhed og håndtering 
Hvis man inhalerer acetylen kan man opleve svimmelhed og hovedpine.

Acetylen er ekstremt brandfarligt, når det bliver blandet med oxygen. Ved niveauer mellem 3% og 82% acetylen i luften, kan en temperatur over 335 °C antænde det.

Acetylen kan detonere ved spaltning uden tilstedeværelse af ilt ved stød eller slag på flasker eller rør. Derfor skal fordelerrør ( i f.eks.flaskecentraler) med acetylen sikres med passende mellemrum med flammefælder, og flasker skal være påfyldt acetone opsuget på en højporøs masse – silicagel. Acetonen sikrer en rimelig fyldning af flasken med acetylen uden at trykket bliver for højt, idet acetone kan opløse meget store mængder acetylen - højt tryk får acetylen til at spalte. Silicagelen sikrer at stød ikke umiddelbart får en acetylenflaske til at detonere.
Acetylenflasker skal altid sikres med en kæde, så flasken ikke kan vælte og starte en spaltning. Ligeledes skal flasken være forsynet med en tilbageslagsventil.

Se også

 Polyacetylener

Alkyner
Gasser
DIF (flertydig)

DIF, akronym der kan have flere betydninger:
 Danmarks Idræts-Forbund – Paraplyorganisation for idrætten i Danmark, samt Danmarks Olympiske Komité.
 DIF-Amtsudvalg – amtsportal for Danmarks Idræts-Forbund.
 Dansk Iværksætter Forening – har til formål at forbedre forholdene for iværksættere.
 Dansk-Israelsk Forening – mellemfolkelig venskabsforening.
 Dansk Interreligiøst Forum – mellemreligiøs forening.
 Directory Interchange Format – metadata standard.
 Dalum Idræts-Forening – en dansk idrætsforening.
 Danmarks IF – en svensk idrætsforening.
 Djurgårdens IF – en svensk idrætsforening.
Roque

Roque er en amerikansk version af kroket, som spilles på en hård bane (f.eks. af asfalt) med høje kanter.

Spillet var på programmet ved OL i St. Louis 1904.

Eksterne henvisninger 

 

sv:Krocket#Beskrivning
Mono

Mono betyder enkelt. Monofonisk lyd eller bare monolyd er lyd via en enkel kanal/højttaler. Monofonisk lyd giver ikke nogen rumlig fornemmelse som stereofoni eller især Quadrofoni gør.

Lydteknologi
Folkebladet for Glostrup, Brøndby og Vallensbæk

Folkebladet (eller Folkebladet for Glostrup, Brøndby og Vallensbæk) er en lokalavis, der udkommer en gang om ugen i Glostrup, Brøndby og Vallensbæk Kommune på den københavnske vestegn.

Bladet er udkommet siden 1911 og har (pr. 2006) et ugentligt oplag på ca. 35.000.

Ekstern henvisning
Folkebladet 

 

Aviser fra Sjælland
Etableret i 1911
Glostrup
Non Stop Dancing

Non Stop Dancing af James Last (udgivet af Polydor) er en serie lp'er og cd'er af James Last. Den første, Non Stop Dancing 65, blev udgivet i 1965, og den sidste, Non Stop Dancing 85, blev udgivet i 1984.
Non Stop Dancing er "glad musik" til brug ved fester. Det er rytme og melodi i som man kan synge og danse med på.

Non Stop Dancing (Citeret fra pladecover): "Happy Music, 2x im Jahr: Die Hits der Saison arrangiert James Last auf jeder Non Stop Dancing Langspielplatte zu einem neuen Höhepunkt"
Oversat: "Glad musik, 2 gange om året: Sæsonens hits arrangeret af James Last fører hver Non Stop Dancing LP til et nyt højdepunkt"

Mellem 1965 og 1984 blev der udgivet næsten to lp'er hvert år. Det blev i alt til 35 Non Stop Dancing-lp'er. Langt de fleste Non Stop Dancing-plader blev optaget ved live-koncerter, eller rettere sagt fester hvor publikum sang med og klappede. Har man hørt en Non Stop Dancing-plade, kan man meget sandsynligt genkende en anden. Non Stop Dancing-lyden var stort set uændret fra den første til den sidste plade.

Lyden kan genkendes ved at der er mange blæserinstrumenter (trompeter, saxofoner, etc.) og et stort publikum der klapper og jubler. Der bliver heller ikke lagt skjul på baslyden, i modsætning til guitar- og klaverlyden der ikke fylder ret meget i "billedet". Det var nok en af James Last' største succeser.

Non Stop Dancing var (efter sigende) for de flippede. Det var datidens "hiphop".

Spor 
 "Don't Ha Ha" (The Governors)
 "Shake Hands" (Drafi Deutscher)
 "Can't Buy Me Love" (Beatles)
 "Skinny Minnie" (Tony Sheridan)
 "Do Wah Diddy, Diddy" (Manfred Mann)
 "Clap Hands" (James Last)
 "Pretty Woman" (Roy Orbison)
 "Das ist die Frage aller Fragen" (Cliff Richard)
 "Eight Days a Week" (Beatles)
 "Kiddy, Kiddy, Kiss Me" (Rita Pavone + Paul Anka)
 "Good Bye, Good Bye, Good Bye" (Peggy March)
 "My Boy Lollipop" (Millie)
 "Zwei Mädchen aus Germany" (Paul Anka)
 "Tennessee Waltz" (Alma Cogan)
 "Memphis Tennessee" (Dave Clark Five)
 "A Hard Day's Night" (Beatles)
 "I Feel Fine" (Beatles)
 "No Reply" (Beatles)
 "Kiss and Shake" (Renate Kern)
 "Downtown" (Petula Clark)
 "Cinderally Baby" (Drafi Deutscher)
 "Wer kann das schon?" (???)
 "Das war mein schönster Tanz" (Bernd Spier)
 "Rag Doll" (Four Seasons)
 "Melanchollie" (Peppino di Capri)
 "I Want To Hold Your Hand" (Beatles)
 "Sie liebt dich" (Beatles)
 "I Should Have Known Better" (Beatles)

James Last-album
Opsamlingsalbum
Album fra 1965
Lars Grenaa

Lars Grenaa (født 1980) er Arbejderpartiet Kommunisternes spidskandidat til Københavns Borgerrepræsentation, søn af APK's formand Dorte Grenaa og medlem af partiets ungdomsorganisation DKU. Han blev sammen med Rune Eltard-Sørensen i 2003 idømt fængsel og bødestraf for malingangrebet på Christiansborg.

Grenaa blev i 2006 valgt til hovedbestyrelsen i fagforeningen BUPL som repræsentant for Pædagogstuderendes Landssammenslutning, hvor han sidder i forretningsudvalget og har en lønnet stilling som faglig sekretær. Han har p.t. orlov fra sin uddannelse til pædagog.

Til en artikel i Jyllands-Postens internetudgave 30. september 2006 gav Lars Grenaa udtryk for, at han fortsat fandt aktionen mod statsministeren berettiget:

Eksterne henvisninger 
 Omstridt nøgleperson i masseprotest, artikel i Internetavisen Jyllands-Posten 30. september 2006
 Vi må gå til modstand mod magten , interview med Lars Grenaa på DKU's hjemmeside 10. oktober 2005
 Generationsportræt: Vi kæmper for at sejre  Fra skilsmissebarn til aktivist. Erindringer om en opvækst i fattigfirserne til politisk bevidsthed i 90’erne. Af Lars Grenaa (På Modkraft.dk)
 Lars Grenaas blog på Modkraft.dk

Danskere i 1900-tallet
Danskere i 2000-tallet
Fagforeningsfolk fra Danmark
Pædagoger fra Danmark
Voldsdømte fra Danmark
Aage Brusgaard

Aage Brusgaard (født 5. februar 1947) er en politiker fra Fremskridtspartiet, som var folketingsmedlem for Viborg Amtskreds fra 10. maj 1988 – 10. marts 1998. Han var Fremskridtspartiet sidste folkevalgte politiker, idet han repræsenterede Fremskridtspartiet indtil kommunalvalget i 2009 som kommunalbestyrelsesmedlem på Mors.

Aage Brusgaard blev født i Lødderup på Mors, og er søn af gårdejer Henry Brusgaard og husmoder Signe B. Efter folkeskolen blev han landbrugsmedhjælper, og i 1966 blev han uddannet automekaniker. Siden 1985 har han været gårdejer.

Fra 1978 til 1989 var han medlem af Morsø Kommunalbestyrelse, og fra 1981 til 1988 tillige af Viborg Amtsråd. Siden 1996 har han desuden været medlem af Naturklagenævnet.

Han var medlem af Fremskridtspartiets hovedbestyrelse 1986-1989, formand for Folketingets Miljø- og Planlægningsudvalg 1990-1994 og formand for Fremskridtspartiets folketingsgruppe 1989-1994. Siden 1987 har han stillet op til Folketinget for Fremskridtspartiet i Viborgkredsen.

Efter sin landspolitiske karrieres afslutning gik han atter over i lokalpolitik. Han var således viceborgmester fra 2001 til 2005, men måtte ved kommunalvalget i 2005 se partiets stemmeandel reduceret væsentligt. Partiet gik tilbage fra tre til et mandat, hvilket tilfaldt Brusgaard.

Kilde 
 Folketinget.dk's biografi – hentet d. 10. marts 2020.

Tidligere folketingsmedlemmer fra Fremskridtspartiet
Folketingsmedlemmer i 1980'erne
Folketingsmedlemmer i 1990'erne
Personer fra Mors
Personer i Kraks Blå Bog
USA's store segl

USA's store segl (Great Seal of The United States) forestiller en hvidhovedet havørn. 
Ørnen holder pile i sin venstre klo og en olivenkvist i den højre, dette symboliserer krig og fred. Ørnens hoved peger i retning mod olivenkvisten og det er et symbolsk udtryk for at fred foretrækkes.

USA har intet statsvåben, men benytter motivet fra seglets obvers på pas og andre steder.

Seglets revers viser en ufærdig pyramide med Forsynets øje, hvor toppen skulle være.

Teksten "Annuit Cœptis", der blev foreslået af Charles Thomson i 1782, var efter Thomsons forklaring, at pyramiden står for styrke og udholdenhed, mens øjet og mottoet henviser til de mange sammenfald, hvormed forsynet muliggjorde den amerikanske vej. Denne udlægning lader teksten oversætte som: "Providence favors our undertakings" ("Forsynet er med vore gerninger"). Den officielle oversættelse lyder: "He (God) favors our undertakings" ("Han (Gud) er med vore gerninger").

Datoen på pyramiden er datoen for uafhængighedserklæringen, og teksten "Novus Ordo Seclorum" henviser efter Thomson til begyndelse på en ny, amerikansk æra, der begyndte på denne dag. Den officielle oversættelse lyder: "A new order of the ages".

Statslige symboler
Store segl
Heraldik
Tegningsperiode

Tegningspeoriode er perioden hvor aktieinvestorer kan tegne sig for nyudstedte aktier ved en aktieemission. Tegningsperioden løber til en fastsat dato eller indtil maksimumbuddet er nået.
Tegningsperioden er specielt interessant når nye selskaber ønsker at optages på Københavns Fondsbørs (Copenhagen Stock Exchange).

Kilder/henvisninger 
Aktionærens ordbog, DAF 2004
Københavns fondsbørs

Aktiemarked
Meg White

Meg Martha White (født 10. december 1974 i Grosse Pointe Farms, Michigan) er en amerikansk sanger og musiker, kendt som trommeslager i The White Stripes.

I 1996 blev hun gift med bandets guitarist, Jack White. De blev skilt i 2000, men spiller fortsat sammen i bandet.

Forældrene var Walter Hackett White, Jr. og Catherine White. Hun har en søster ved navn Heather.

Eksterne henvisninger 

 
 

Trommeslagere fra USA
Liberty Island

Liberty Island er øen, hvor statuen af Frihedsgudinden står. Øen hed oprindelig Bedloe's Island, men skiftede i 1956 officielt navn til Liberty Island.
Øen ligger i New Yorks havn udenfor Manhattan. Øen kan kun nås med færge, enten fra Battery Park i Manhattan, eller Liberty State Park i Jersey City (New Jersey).

Liberty Island hører som andre naturlige øer i Hudsonfloden til New York, selv om delstatsgrænsen siden 1834 ellers går i midten af floden.

New York Citys geografi
Øer i New York
Claus Gamborg

Claus Gamborg (7. juli 1972 – 4. august 1995) var en dansk sergent fra Danske Livregiment, som var udsendt til Kroatien i 1995 som en del af United Nations Protection Force. Han var den første danske FN-soldat, der blev dræbt i åben kamp.

Under Operation Storm den 4. august 1995 blev Gamborgs gruppe angrebet af den Serbiske Milits, da han stod vagt med andre danske soldater ved en observationspost nær Sisak i Kroatien – populært kaldet "Sisak crossing". De danske soldater blev ført til den serbiske bunker lige nordøst for checkpointet og senere overladt til deres egen skæbne, da kroaterne rykkede tæt på. Kroaterne troede fejlagtigt, at det var en serbiskvagtpost, de beskød. Gamborg reddede de andre danske soldater ved at han placerede sig i skudlinjen og vinkede med sin blå FN-hjelm for at bevise, at de ikke var serbere. Den forreste kroatiske kampvogn affyrede en granat, der eksploderede 3 meter foran ham. Gamborg blev straks kørt i ambulance til sygehuset i Sisak men omkom af sin kvæstelser inden den nåde frem. Vognkommandøren for den Kroatiske kampvogn var samtidig bataljonschef. Han blev frataget sin kommando få timer efter hændelsen og blev senere straffet ved en militær domstol i Kroatien.

Gamborg hædret 
Gamborgs lig blev returneret tilbage til Danmark ved en militær mindehøjtidelighed, som bestod af familie, venner og et æreskompagni fra Hæren. Han blev hjemført fra krigen af sine kammerater fra Bravo Kompagniet/Livkompagniet, 1 Bataljonen Danske Livregiment i Den Danske Internationale Brigade. Han fik senere, den 11. august, en militær bisættelse efter militære traditioner, en æresvagt bar hans kiste og de fire ud af seks bærere var hans soldaterkollegaer. Han blev begravet fra Roskilde Domkirke.

Han var blandt de syv første soldater, som blev tildelt Forsvarets medalje for tapperhed den 14. maj 1997. Han er indehaver af andre følgende dekorationer: FN-medaljen (to gange) samt Dag Hammarskjöld-medaljenog Fredsprismedaljen.

Eksterne henvisninger 
 UNPROFOR: Operation Storm 
 Fra nyhedsarkivet den 14. maj 1997

Faldne danske militærfolk
Militærfolk fra Danmark
Svend Unmack Larsen

Svend Unmack Larsen (23. september 1893 i Aarhus – 23. marts 1965 smst) var en dansk politiker (Socialdemokratiet), borgmester i Aarhus og minister.

Valgt til Aarhus Byråd for perioden 1933 – 1937.

Den 15. september 1939 blev Unmack Larsen udnævnt til justitsminister i ministeriet Thorvald Stauning II, denne post havde han indtil den 8. juli 1940.

Valgt igen til byrådet i Aarhus for perioden 1941 – 1945.
Valgt til borgmester i 1945 efter Einar Stecher Christensens død.

Borgmester i Aarhus i perioden 1945 til 1958.

Kilde/henvisning 
 Lundskovs netsted

Eksterne henvisninger 
 

Danske ministre fra Socialdemokraterne
Borgmestre i Aarhus
Justitsministre fra Danmark
Jurister fra Danmark
Personer fra Aarhus
Personer i Kraks Blå Bog (afdøde)
Borgmestre fra Socialdemokraterne
Dysekanon

En dysekanon er karakteriseret ved at være et oftest direkte (for nogle våbens vedkommende indirekte) skydende, rekylfri kanon i kalibre op til 120 mm. Alt efter hvilken ammunition der benyttes, kan den rekylfri kanon benyttes som panserværnsvåben, kortrækkende feltartilleri med brisantgranat (de amerikansk producerede 75 mm og 106 mm dysekanoner var udstyrede med et instrument til "halvskjult" skydning), til oplysning af terrænet (lysgranat med faldskærm), udlægning af røg til at skjule troppebevægelser, o.lign.

Kanonen er rekylfri, idet kanonrøret er åbent i begge ender (normalt er der i rørets bagende indsat en dyse). Gennem bagenden undviger en så stor en del af drivladningens eksplosionsgasser, at rekylen ved granatens affyring netop modvirkes. Drivladningens undvigelse gennem dysen muliggøres ved, at granatpatronens hylster enten er perforeret eller at dens bagplade kan blæses ud af trykket ved affyringen og derfor tillader ca. halvdelen af krudtgassen at passere bagud, mens den øvrige del af krudtgassen driver granaten fremad. Granaten, som udskydes, er ved brug som panserværnskanon en hulladningsgranat, hvorfor hele patronen betegnes som en hulgranatpatron.

Den bagudgående krudtgas skaber et bagblæstområde, hvor det vil være forbundet med livsfare at opholde sig. Dette område omfatter i siden ca. 30 grader til begge sider for kanonrørets længdeakse og i dybden en afstand, som afhænger af kanonens kaliber.

Eksempler på dysekanoner er de amerikansk producerede 57 mm, 75 mm og 106 mm dysekanoner og den britiske 120 mm dysekanon med navnet Wombat. Sovjetunionen producerede ligeledes flere typer af dysekanoner i kalibre op til 107 mm. En moderne dysekanon er den svenske 84 mm dysekanon, Carl Gustav.

Dysekanoner af mindre kalibre har ikke noget indskydningsvåben påmonteret, mens de større dysekanoner, f.eks. 106 mm dysekanonen, har et 12,7 mm indskydningsgevær monteret oven på kanonrøret. Princippet er her, at skytten skyder mod målet med indskydningsgeværet indtil træfning i målet opnås, hvorefter kaliberskuddet affyres øjeblikkeligt med nøjagtig samme sigtebillede.

Dysekanonen må ikke forveksles med de panserværnsvåben, som affyrer raketter, som drives frem af krudtgassen i skudbanen også efter at de har forladt våbnet. Et eksempel på et sådant panserværnsvåben er det amerikanske 89 mm-raketstyr, også benævnt bazooka, som blev anvendt i det danske forsvar efter 2. verdenskrig og indtil 1960'erne. Som et eksempel på et moderne panserværnsmissil kan nævnes det amerikanskproducerede 147 mm-panserværnsvåben TOW (Tube-launched, Optically tracked, Wire-guided), som styres af skytten hele vejen fra affyringen til træfningen i målet.

Panserværnsvåben
Jens Hassing-Jørgensen

Jens Hassing Jørgensen (3. september 1872 i Silkeborg – 27. juni 1952 i København) var en dansk politiker (Det Radikale Venstre) og minister.

Jens Hassing Jørgensen, født i Silkeborg, søn af bankbud Niels Jørgensen hustru Karen Jensen.

Bibliografi 
 Gunnar Fog-Pedersen, Vor Regering og Rigsdag, Nordisk Forlag, København 1938.

Eksterne henvisninger 
 

Danske ministre fra Det Radikale Venstre
Transportministre fra Danmark
Handelsministre fra Danmark
Personer fra Silkeborg
Folketingsmedlemmer i 1930'erne
Folketingsmedlemmer i 1940'erne
Tidligere folketingsmedlemmer fra Det Radikale Venstre
Personer i Kraks Blå Bog (afdøde)
Travis Barker

Travis Landon Barker (født 14. november 1975 i Fontana, California, USA) er trommeslager i Blink 182. Han spillede også trommer for Box Car Racer og er med i programmet Meet the Barkers på MTV, som handler om ham og hans ekskones dagligdag.

Uddannelse og karriere 
Barker er i øjeblikket trommeslager for Blink 182 og har tidligere været trommeslager for blandt andre:
 +44
 Box Car Racer
 The Transplants
 Black Eyed Peas
 Tim Armstrong
 Rob Aston
 The Aquabats

Han begyndte at spille trommer i en alder af kun 4 år. Han studerede jazz, og i High-school var han med i skolens jazz-band, samt skolens marching-band.

I år 1998 udskiftede det populære band Blink 182 deres 1. trommeslager med Travis Barker, da han blev deres redning, ved at lære lidt over 20 sange på et par timer. Et glimrende eksempel på hvor alsidig en trommeslager Travis er.

Travis blev meget hurtigt berømt for sine kunstneriske evner bag sættet, og skabte hurtigt sin helt egen spillestil.

Eksterne henvisninger 

 travisbarker.com
 
 
 

Trommeslagere fra USA
Johan Strøm

Johan Niels Alexander Strøm (21. december 1898 i Vejgaard ved Aalborg – 11. december 1958 i Aalborg) var en dansk politiker (Socialdemokraterne) og socialminister.

Johan Strøm var søn af graver Alexander Emanuel Strøm og hustru Marie, født Jørgensen fra Klitmøller i Thy. Han var bydreng 1913-17: arbejder ved Aalborg Skibsværft 1917-28, uddannelse på Aalborg tekniske skole, tillidsmand for skibsværftsarbejderne 1924-28, formand for Fabriksarbejdernes Fagforening i Aalborg 1928-32 og for Arbejdernes Fællesorganisation i Aalborg 1930-32; medlem af Folketinget (Socialdemokratiet, Aalborg østre kreds) fra 1932, sekretær i Folketinget 1935-47, medlem af det af Statsministeriet nedsatte produktions- og råstofudvalg af 1937, medlem af tilsynsrådet for Aalborg Bys og Omegns Sparekasse 1938-47, formand for Arbejds- og Socialministeriets ungdomsudvalg 1939-47, medlem af bestyrelsen for den socialdemokratiske folketingsgruppe, af Socialdemokratiets forretningsudvalg fra 1945 og af Forsvarskommissionen af 1946, socialminister i det første ministerium Hedtoft 1947-50, arbejds- og socialminister i det andet ministerium Hedtoft 1953, socialminister samme år fra 1955 til 1957 i regeringen H.C. Hansen I.

Kilde 
 Gunnar Fog-Pedersen, Vor Regering og Rigsdag, Nordisk Forlag, København 1938.
 Kraks Blå Bog 1957

Eksterne henvisninger 
 

Socialministre fra Danmark
Beskæftigelsesministre fra Danmark
Danske ministre fra Socialdemokraterne
Tidligere folketingsmedlemmer fra Socialdemokraterne
Folketingsmedlemmer i 1930'erne
Folketingsmedlemmer i 1940'erne
Folketingsmedlemmer i 1950'erne
Personer fra Aalborg
Fagforeningsfolk fra Danmark
Personer i Kraks Blå Bog (afdøde)
Hans Peter Hansen (minister)

Hans Peter Hansen (født 6. oktober 1872 i Nykøbing Sjælland, død 17. januar 1953 i Charlottenlund) var en dansk politiker (Socialdemokraterne) og minister.

Hans Peter Hansen, født i Nykøbing Sjælland, søn af arbejdsmand Ole Hansen og hustru Kirstine, født Larsen. Han tjente på landet 1886-90; derefter lagerarbejder i København, forretningsfø­rer ved Fyns Social-Demokrat 1900-02, redaktør af Vestsjællands Social-Demokrat 1902-19; folkevalgt borgmester i Slagelse 1917-27, Statens repræsentant i bestyrelsen for Store Nordiske Telegrafselskab 1926-32, forsvarsminister i det andet ministerium Stauning 1932-33 og finansminister 1933-37.

Medlem af Slagelse Byråd 1906-46, medlem af Sorø Amts Skoleråd, for­mand for Den danske Købstadsforening 1929-46 og for Nationalforeningen til Tuberkulosens Bekæmpelse, medlem af Socialdemokratiets hovedbestyrelse 1906-15, Folketingsmand for Slagelsekredsen 1913-45, formand i Folketinget 1924-32 og for den parlamentariske Kommission af 1945; Medlem af Landmandsbankens bankråd 1938 og af Udenrigspolitisk Nævn 1941-45 samt formand for Dansk Interparlamentarisk Gruppe 1942-45.

Han var gift med Louise H., f. 20. maj 1877, datter af skrædder J. Nielsen, (død 1920) og Hustru Karen C. Sørensen (død 1914).

Kilder 
 Gunnar Fog-Pedersen, Vor Regering og Rigsdag, Nordisk Forlag, København 1938.
 Kraks Blå Bog 1949

Folketingsformænd
Danske ministre fra Socialdemokraterne
Forsvarsministre fra Danmark
Finansministre fra Danmark
Tidligere folketingsmedlemmer fra Socialdemokraterne
Personer fra Nykøbing Sjælland
Formænd for Kommunernes Landsforening
Foreningsformænd fra Danmark
Folketingsmedlemmer i 1910'erne
Folketingsmedlemmer i 1920'erne
Folketingsmedlemmer i 1930'erne
Folketingsmedlemmer i 1940'erne
Borgmestre i Slagelse
Personer i Kraks Blå Bog (afdøde)
Ikke-folkevalgte borgmestre fra Danmark (før 1919)
Birger Jensen (skuespiller)

Birger Jensen (født 10. juni 1945 på Frederiksberg, død 18. juni 1998) var en dansk skuespiller.

Startede som klejnsmed.

Efter en to-årig elevuddannelse begyndte han at optræde på Aveny Teatret, ABC Teatret og Det ny Teater.

Han nåede at medvirke i en række film, men levede de sidste år af sit liv en tilbagetrukket tilværelse afbrudt af småroller.

Filmografi 
 Hvad med os? (1963)
 Jensen længe leve (1965)
 Pigen og millionæren (1965)
 Nu stiger den (1966)
 Tre små piger (1966)
 Jeg - en elsker (1966)
 Thomas er fredløs (1967)
 Martha (1967)
 Dage i min fars hus (1968)
 Olsen-banden på spanden (1969)
 Smil Emil (1969)
 Det er nat med fru Knudsen (1971)
 Piger i trøjen (1975)
 Violer er blå (1975)
 Strømer (1976)
 Familien Gyldenkål sprænger banken (1976)
 Piger i trøjen 2 (1976)
 Gangsterens lærling (1976)
 Alt på et bræt (1977)
 Olsen-banden deruda' (1977)
 Agent 69 Jensen i Skorpionens tegn (1977)
 Olsen-banden går i krig (1978)
 Fængslende feriedage (1978)
 Rainfox (1984)
 Retfærdighedens rytter (1989)
 Riget II (1997)
 Baby Doom (1998)

Eksterne henvisninger 
 
 

Skuespillere fra Danmark